arnastofnun/IGC-2024 huggingface dataset:
Ákvörðun EES-nefndarinnar nr. 168/2012 um breytingu á IX. viðauka við EES-samninginn Þingsályktun - þingskjal nr. 884

141. löggjafarþing 2012–2013.

Nr. 11/141.

Þingskjal 884 - 280. mál.

Þingsályktun um staðfestingu ákvörðunar sameiginlegu EES-nefndarinnar nr. 168/2012 um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 168/2012, frá 28. september 2012, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn eftirfarandi gerðir:

1. Reglugerð framkvæmdastjórnarinnar (ESB) nr. 583/2010 frá 1. júlí 2010 um framkvæmd tilskipunar Evrópuþingsins og ráðsins 2009/65/EB að því er varðar lykilupplýsingar fyrir fjárfesta og skilyrði sem skulu uppfyllt þegar lykilupplýsingar fyrir fjárfesta eða lýsingin er lögð fram á varanlegum miðli öðrum en pappír eða á vefsetri.

2. Reglugerð framkvæmdastjórnarinnar (ESB) nr. 584/2010 frá 1. júlí 2010 um framkvæmd tilskipunar Evrópuþingsins og ráðsins 2009/65/EB að því er varðar snið og inntak staðlaðrar tilkynningar og staðfestingar á verðbréfasjóði, notkun rafrænna samskipta milli lögbærra yfirvalda vegna tilkynninga og verklagsreglur vegna sannprófunar á staðnum og rannsókna sem og upplýsingaskipti milli lögbærra yfirvalda.

3. Tilskipun framkvæmdastjórnarinnar 2010/43/ESB frá 1. júlí 2010 um framkvæmd tilskipunar Evrópuþingsins og ráðsins 2009/65/EB að því er varðar skipulagskröfur, hagsmunaárekstra, viðskiptahætti, áhættustýringu og inntak samkomulagsins milli vörslufyrirtækis og rekstrarfélags.

4. Tilskipun framkvæmdastjórnarinnar 2010/44/ESB frá 1. júlí 2010 um framkvæmd tilskipunar Evrópuþingsins og ráðsins 2009/65/EB að því er varðar tiltekin ákvæði varðandi samruna sjóða, skipan höfuðsjóða og fylgisjóða og tilkynningaraðferð.

Samþykkt á Alþingi 22. desember 2012.
Fullgilding viðbótarbókunar við samning á sviði refsiréttar um spillingu Þingsályktun - þingskjal nr. 885

141. löggjafarþing 2012–2013.

Nr. 12/141.

Þingskjal 885 - 296. mál.

Þingsályktun um fullgildingu viðbótarbókunar við samning á sviði refsiréttar um spillingu.

Alþingi ályktar að heimila ríkisstjórninni að fullgilda fyrir Íslands hönd viðbótarbókun við samning á sviði refsiréttar um spillingu sem gerð var í Strassborg 15. maí 2003.

Samþykkt á Alþingi 22. desember 2012.
Vantraust á ríkisstjórnina, þingrof og nýjar kosningar Vantraust - þingskjal nr. 1047

141. löggjafarþing 2012–2013.

Þingskjal 1047 - 610. mál.

Tillaga til þingsályktunar um vantraust á ríkisstjórnina, þingrof og nýjar kosningar.

Flm.: Þór Saari.

Alþingi ályktar að lýsa vantrausti á ríkisstjórnina.

Alþingi lýsir þeim vilja sínum að þing verði rofið eigi síðar en 28. febrúar 2013 og efnt til almennra þingkosninga 13. apríl 2013. Fram að kjördegi sitji starfsstjórn skipuð fulltrúum allra flokka á þingi.

Greinargerð.

Sú vantrauststillaga sem hér er lögð fram beinist gegn ríkisstjórninni þar sem hún fær ekki afgreitt frumvarp til stjórnarskipunarlaga byggt á þeim drögum sem samþykkt var að leggja til grundvallar nýrri stjórnarskrá og samþykkt voru með yfirgnæfandi meiri hluta í þjóðaratkvæðagreiðslu 20. október 2012.

Lýðræðisumbætur sem lofað var í aðdraganda kosninga hafa ekki séð dagsins ljós og enn er við lýði ójafn kosningarréttur eftir landshlutum, ójafnrétti í fjármálum stjórnmálaflokka og skortur á persónukjöri og beinu lýðræði.

Með hliðsjón af því grundvallaratriði í lýðræðisríkjum að allt vald komi frá þjóðinni virðist ríkisstjórnin ganga í berhögg við augljósan vilja þjóðarinnar um nýja stjórnarskrá. Slíkri ríkisstjórn er eðli málsins samkvæmt ekki stætt að vera við völd. Lagt er til að fram að kjördegi sitji starfsstjórn skipuð fulltrúum allra flokka á þingi í stað þess að fráfarandi stjórn sitji sem starfsstjórn fram að þeim tíma. Með því eru meiri líkur á að sátt náist um mál sem varða hagsmuni þjóðarinnar.
Aukin áhrif Íslands á ákvarðanir á vettvangi Evrópusamstarfs Þingsályktun - þingskjal nr. 1081

141. löggjafarþing 2012–2013.

Nr. 15/141.

Þingskjal 1081 - 62. mál.

Þingsályktun um aukin áhrif Íslands á ákvarðanir á vettvangi Evrópusamstarfs.

Alþingi ályktar að efla beri þátttöku stjórnmálamanna og embættismanna í hagsmunagæslu tengdri Evrópusamstarfi með það að markmiði að auka áhrif Íslands á ákvarðanir á vettvangi Evrópusamstarfs.

Samþykkt á Alþingi 26. febrúar 2013.
Endurbætur björgunarskipa Nefndarálit - þingskjal nr. 1122

141. löggjafarþing 2012–2013.

Þingskjal 1122 - 471. mál.

Síðari umræða.

Nefndarálit um tillögu til þingsályktunar um endurbætur björgunarskipa.

Frá allsherjar- og menntamálanefnd.

Nefndin hefur fjallað um málið. Umsagnir bárust frá ISAVIA ohf., Landhelgisgæslu Íslands, Slysavarnafélaginu Landsbjörg, Samtökum atvinnulífsins, Samtökum verslunar og þjónustu, Samtökum ferðaþjónustunnar og Landssambandi íslenskra útvegsmanna.

Samkvæmt tillögunni er innanríkisráðherra falið að gera samkomulag við Slysavarnafélagið Landsbjörg um endurbætur og viðhald björgunarskipa á árunum 2014–2021. Þá er einnig lagt til að ráðherra verði falið að kanna þörf og möguleika á að fá enn öflugri skip á tiltekna staði á landinu. Flutningsmenn tillögunnar telja eðlilegt að slíkt samkomulag feli m.a. í sér fjárframlag af hálfu ríkissjóðs að fjárhæð 30 millj. kr. hvert samkomulagsár miðað við verðlag ársins 2012.

Nefndin telur einsýnt að þörfin fyrir björgunarskip er mikil og fer hún vaxandi. Milli 70 og 80 útköll eru skráð á skip þessi á hverju ári á landsvísu, en þar er eingöngu um að ræða útköll þar sem talin er vera bráð hætta fyrir hendi. Nefndin bendir á að björgunarskipin sinna einnig ótal öðrum verkefnum, t.d. æfingum og öðrum verkefnum í þágu bæði opinberra aðila og einkaaðila. Nefndin tekur undir þau sjónarmið sem fram koma í tillögunni að tryggja verði að Slysavarnafélagið Landsbjörg fái staðið fyrir eðlilegri og nauðsynlegri endurnýjun björgunarskipaflotans. Mikilvægt er að hægt sé að leita til vel búinna björgunarskipa enda er brýnt að allur útbúnaður til björgunar og slysavarna sé ávallt í fullkomnu ásigkomulagi enda réttur tækjabúnaður nauðsynlegur hluti hverrar björgunaraðgerðar. Nefndin áréttar að björgunarskip eru órjúfanlegur hluti af öryggiskerfi landsins vegna sjófarenda og loftfara á leitar- og björgunarsvæði Íslands.

Nefndin leggur til að tillagan verði samþykkt óbreytt.

Sigmundur Ernir Rúnarsson var fjarverandi við afgreiðslu málsins.

Alþingi, 5. mars 2013.

Björgvin G. Sigurðsson,

form., frsm.

Skúli Helgason.

Þráinn Bertelsson.

Ólafur Þór Gunnarsson.

Þorgerður K. Gunnarsdóttir.

Guðlaugur Þór Þórðarson.

Siv Friðleifsdóttir.

Birgitta Jónsdóttir.
100 ára afmæli kosningarréttar íslenskra kvenna 19. júní 2015 Nefndarálit - þingskjal nr. 1127

141. löggjafarþing 2012–2013.

Þingskjal 1127 - 567. mál.

Síðari umræða.

Nefndarálit um tillögu til þingsályktunar um hvernig minnast skuli 100 ára afmælis

kosningarréttar íslenskra kvenna 19. júní 2015.

Frá allsherjar- og menntamálanefnd.

Nefndin hefur fjallað um málið.

Lagt er til að í tilefni af 100 ára afmæli kosningarréttar og kjörgengis kvenna 19. júní 2015 verði forsætisnefnd Alþingis falið að kalla saman til undirbúningsfundar fulltrúa sem flestra samtaka íslenskra kvenna, svo og stofnana sem fást við jafnréttismál kvenna og karla, til að ræða hugmyndir sem unnið yrði að á hátíðarárinu. Fulltrúunum er ætlað að kjósa fimm manna framkvæmdanefnd sem annist frekari undirbúning fyrir afmælisárið 2015. Þá mun forsætisnefnd einnig sjá um að ráða framkvæmdastjóra verkefnisins og annað starfslið eftir þörfum, sjá framkvæmdanefnd og framkvæmdastjóra fyrir starfsaðstöðu og undirbúa tillögur um fjárframlög til verkefnisins 2013–2015.

Fram kemur í greinargerð tillögunnar að 31. mars 2012 hafi forseti Alþingis boðað fulltrúa kvenna- og jafnréttissamtaka á Íslandi til fundar til að reifa hugmyndir um hvernig væri viðeigandi að halda upp á þessi merku tímamót í sögu landsins. Á fundinum kom fram mikill áhugi á því að minnast tímamótanna með veglegum hætti. Með hliðsjón af framansögðu vísar nefndin til hátíðarhalda sem haldin voru árið 2011 til að minnast 200 ára fæðingarafmælis Jóns Sigurðssonar. Þar veitti Alþingi 94,8 millj. kr. í verkefnið árin 2008–2011. Nefndin áréttar þó að umfang hátíðarhalda og fjöldi viðburða muni ráðast af því fjármagni sem Alþingi samþykkir að veitt verði til verkefnisins í fjárlögum eða fjáraukalögum.

Nefndin leggur til að tillagan verði samþykkt óbreytt.

Fyrirvari Þorgerðar K. Gunnarsdóttur og Birgittu Jónsdóttur lýtur að fjármögnun verkefnisins.

Sigmundur Ernir Rúnarsson var fjarverandi við afgreiðslu málsins.

Alþingi, 4. mars 2013.

Björgvin G. Sigurðsson,

form., frsm.

Skúli Helgason.

Þráinn Bertelsson.

Ólafur Þór Gunnarsson.

Þorgerður K. Gunnarsdóttir, með fyrirvara.

Guðlaugur Þór Þórðarson.

Siv Friðleifsdóttir.

Birgitta Jónsdóttir,

með fyrirvara.
Vantraust á ríkisstjórnina, þingrof og nýjar kosningar Vantraust - þingskjal nr. 1153

141. löggjafarþing 2012–2013.

Þingskjal 1153 - 651. mál.

Tillaga til þingsályktunar um vantraust á ríkisstjórnina, þingrof og nýjar kosningar.

Flm.: Þór Saari.

Alþingi ályktar að lýsa vantrausti á ríkisstjórnina.

Alþingi lýsir þeim vilja sínum að þing verði rofið og efnt til almennra þingkosninga. Fram að kjördegi sitji ríkisstjórn skipuð fulltrúum allra flokka á þingi.

Greinargerð.

Sú vantrauststillaga sem hér er lögð fram beinist gegn ríkisstjórninni þar sem hún situr í umboði meiri hluta þingsins, en þingið getur ekki afgreitt frumvarp til stjórnarskipunarlaga byggt á þeim drögum sem samþykkt var að leggja til grundvallar nýrri stjórnarskrá og samþykkt voru með yfirgnæfandi meiri hluta í þjóðaratkvæðagreiðslu 20. október 2012.

Lýðræðisumbætur sem lofað var í aðdraganda kosninga hafa ekki séð dagsins ljós og enn er við lýði ójafn kosningarréttur eftir landshlutum, ójafnrétti í fjármálum stjórnmálaflokka og skortur á persónukjöri og beinu lýðræði.

Með hliðsjón af því grundvallaratriði í lýðræðisríkjum að allt vald komi frá þjóðinni virðist ríkisstjórnin ganga í berhögg við augljósan vilja þjóðarinnar um nýja stjórnarskrá. Slíkri ríkisstjórn er eðli málsins samkvæmt ekki stætt að vera við völd og ber því að fara frá. Lagt er til að fram að kjördegi sitji ríkisstjórn skipuð fulltrúum allra flokka á þingi í stað þess að fráfarandi stjórn sitji sem starfsstjórn fram að þeim tíma. Með því eru meiri líkur á að sátt náist um mál sem varða hagsmuni þjóðarinnar.
Norðurlandasamningur um almannatryggingar Nefndarálit - þingskjal nr. 1157

141. löggjafarþing 2012–2013.

Þingskjal 1157 - 600. mál.

Síðari umræða.

Nefndarálit um tillögu til þingsályktunar um staðfestingu Norðurlandasamnings

um almannatryggingar.

Frá utanríkismálanefnd.

Nefndin hefur fjallað um málið og fengið á sinn fund Birgi Búason frá utanríkisráðuneyti og Hildi Sverrisdóttir Röed frá velferðarráðuneyti.

Með tillögunni er leitað heimildar Alþingis til að staðfesta Norðurlandasamning um almannatryggingar sem gerður var í Bergen 12. júní 2012 en samningurinn kemur í stað Norðurlandasamningsins frá 2003.

Stefnt er að því að lögfesta samninginn hér á landi og hefur velferðarráðherra þegar lagt fram frumvarp þess efnis (þskj. 1066, 616. mál).

Nefndin leggur til að tillagan verði samþykkt.

Árni Páll Árnason, Bjarni Benediktsson og Mörður Árnason voru fjarverandi við afgreiðslu málsins.

Alþingi, 5. mars 2013.

Árni Þór Sigurðsson,

form.

Þuríður Backman,

frsm.

Helgi Hjörvar.

Ragnheiður E. Árnadóttir.

Gunnar Bragi Sveinsson.
Áætlun um alþjóðlega þróunarsamvinnu Íslands 2013–2016 Breytingartillaga - þingskjal nr. 1185

141. löggjafarþing 2012–2013.

Þingskjal 1185 - 582. mál.

Leiðrétt tafla.

Síðari umræða.

Breytingartillaga við tillögu til þingsályktunar um áætlun um alþjóðlega

þróunarsamvinnu Íslands 2013–2016.

Frá utanríkismálanefnd.

1. Kaflinn Framlög orðist svo:

Íslensk stjórnvöld styðji markmið Sameinuðu þjóðanna (SÞ) um að iðnríki skuli veita sem nemur 0,7% af vergum þjóðartekjum (VÞT) til þróunarsamvinnu. Mörkuð verði sú stefna að Ísland muni á næstu árum skipa sér í hóp þeirra ríkja sem leggja meira en sem nemur 0,7% af VÞT til þróunarsamvinnu. Framfylgt verði eftirfarandi áhersluatriðum:

a. Fylgt verði tímasettri áætlun um hækkun framlaga á gildistíma þessarar áætlunar, úr 0,26% í 0,42% af VÞT á tímabilinu 2013–2016, sbr. eftirgreinda töflu.

b. Stefnt að hækkun framlaga í 0,35% af VÞT árið 2015 og 0,42% af VÞT árið 2016.

c. Hraðað verði hækkun framlaga við endurskoðun áætlunarinnar árið 2015.

d. Verði hagvöxtur meiri en nú er spáð komi framlögin til endurskoðunar en jafnframt verði tryggt að framlög til þróunarmála verði ekki lægri að raungildi en árið 2013.

e. Árið 2017 renni 0,5% af VÞT til þróunarmála og árið 2019 renni 0,7% af VÞT til þróunarmála.

f. Framlög til fjárlagaliðar fyrir verkefni félagasamtaka nemi 8% af heildarframlögum árið 2014.

g. Sérstakur fjárlagaliður verði fyrir Alþjóðlega jafnréttisskólann í fjárlögum eftir að skólinn er orðinn hluti af neti Háskóla Sameinuðu þjóðanna (HSÞ) á Íslandi.

Áætlað er að þróun framlaga á gildistíma áætlunarinnar verði sem hér segir:

Fylgt verði eftirfarandi áætlun um skiptingu framlaga eftir fjárlagaliðum:

2. Við kaflann Stefnumörkun, innra og ytra starf.

a. A-liður 1. tölul. orðist svo: Endurskoðuð áætlun um alþjóðlega þróunarsamvinnu Íslands 2015–2018 verði lögð fyrir Alþingi fyrir árið 2015.

b. Við 1. tölul. bætist tveir nýir stafliðir, svohljóðandi:

d. Aukin eftirfylgni verði á vegum Alþingis með framkvæmd áætlunarinnar, svo sem með eftirlitsstarfi á vettvangi.

e. Sérstakur fjárlagaliður verði fyrir eftirlitsstarf Alþingis.
100 ára afmæli kosningarréttar íslenskra kvenna 19. júní 2015 Þingsályktun - þingskjal nr. 1223

141. löggjafarþing 2012–2013.

Nr. 18/141.

Þingskjal 1223 - 567. mál.

Þingsályktun um hvernig minnast skuli 100 ára afmælis kosningarréttar íslenskra kvenna 19. júní 2015.

Alþingi ályktar í tilefni af 100 ára afmæli kosningarréttar og kjörgengis kvenna 19. júní 2015 að fela forsætisnefnd þingsins:

a. að kalla saman til undirbúningsfundar fulltrúa sem flestra samtaka íslenskra kvenna, svo og stofnana sem fást við jafnréttismál kvenna og karla, til þess að safna hugmyndum og gera tillögur um hvernig minnast skuli tímamótanna, auka jafnréttis- og lýðræðisvitund og blása til nýrrar sóknar í jafnréttis- og mannréttindamálum. Fulltrúarnir kjósi fimm manna framkvæmdanefnd sem móti endanlegar tillögur og annist frekari undirbúning fyrir afmælisárið 2015,

b. að ráða framkvæmdastjóra verkefnisins og annað starfslið eftir þörfum,

c. að sjá framkvæmdanefnd og framkvæmdastjóra fyrir starfsaðstöðu,

d. að undirbúa tillögur um fjárframlög til verkefnisins 2013–2015.

Samþykkt á Alþingi 11. mars 2013.
Endurbætur björgunarskipa Þingsályktun - þingskjal nr. 1224

141. löggjafarþing 2012–2013.

Nr. 19/141.

Þingskjal 1224 - 471. mál.

Þingsályktun um endurbætur björgunarskipa.

Alþingi ályktar að fela innanríkisráðherra að gera samkomulag við Slysavarnafélagið Landsbjörg um endurbætur og viðhald björgunarskipa á árunum 2014–2021. Einnig ályktar Alþingi að fela innanríkisráðherra að kanna þörf og möguleika á að fá enn öflugri skip á tiltekna staði á landinu.

Samþykkt á Alþingi 11. mars 2013.
Áætlun um alþjóðlega þróunarsamvinnu Íslands 2013–2016 Breytingartillaga - þingskjal nr. 1232

141. löggjafarþing 2012–2013.

Þingskjal 1232 - 582. mál.

Síðari umræða.

Breytingartillaga við breytingartillögu á þingskjali 1185 [áætlun um alþjóðlega

þróunarsamvinnu Íslands 2013–2016].

Frá Ragnheiði E. Árnadóttur.

Í stað ártalsins „2013“ í d-lið 1. tölul. komi: 2011.

Greinargerð.

Lagt er til að áfram verði, líkt og í gildandi áætlun, miðað við að framlög til þróunarsamvinnu verði ekki lægri að raungildi en árið 2011 í stað ársins 2013 eins og lagt er til í breytingartillögu nefndarinnar á þingskjali 1185 og gerir flutningsmaður fyrirvara við þetta atriði í tillögu nefndarinnar. Vísað er til almenns fyrirvara sem lýtur að getu ríkissjóðs til að standa við skuldbindingar sínar í þessum málaflokki á næstu árum, sérstaklega í ljósi annarra skuldbindinga sem um þessar mundir eru að koma í ljós og skýrast.
Merking á vörum frá hernumdum svæðum Palestínu Nefndarálit - þingskjal nr. 1255

141. löggjafarþing 2012–2013.

Þingskjal 1255 - 236. mál.

Síðari umræða.

Nefndarálit um tillögu til þingsályktunar um merkingu á vörum frá hernumdum svæðum Palestínu.

Frá minni hluta atvinnuveganefndar.

Nefndin hefur fjallað um málið. Umsagnir um málið bárust frá utanríkisráðuneytinu og félaginu Ísland – Palestína.

Í ályktunartexta tillögunnar er lagt til að Alþingi feli ríkisstjórninni að grípa til nauðsynlegra ráðstafana annars vegar til að merkja uppruna vara sem framleiddar eru á hernumdum svæðum Palestínu með viðeigandi hætti og hins vegar til að gera Palestínumönnum kleift að nýta sér kosti fríverslunarsamnings EFTA og Palestínu.

Óhætt er að fullyrða að umsagnaraðilar séu jákvæðir í garð tillögunnar. Þannig kemur t.d. fram í umsögn utanríkisráðuneytisins að það telji öll rök hníga að því að vörur sem framleiddar eru á hernumdum svæðum Palestínu séu merktar með viðeigandi hætti þannig að íslenskir neytendur séu upplýstir um uppruna þeirra. Telur ráðuneytið sérmerkingu varnings mikilvægan þátt í viðleitni til að styrkja ekki undirstöður og innviði landtökubyggða á hernumdum svæðum Palestínu. Athugun ráðuneytisins hefur leitt í ljós að flókið er að greina hvort varningur sem framleiddur er í Ísrael kunni að vera upprunninn í landtökubyggðunum. Þá er vakin athygli á því að bæði Bretar og Danir hafa gripið til aðgerða í því skyni að gera vörur frá landtökusvæðunum auðþekkjanlegri.

Skilningur minni hlutans er að landtökubyggðir Ísraela á hernumdum svæðum Palestínu brjóti í bága við alþjóðalög og alþjóðleg mannréttindalög. Að mati minni hlutans mundi merking varnings draga úr líkum á að óréttmætir viðskiptahættir væru tíðkaðir enda hefði slík merking í för með sér að íslenskir neytendur væru upplýstari og síður berskjaldaðir fyrir röngum upplýsingum. Þá telur minni hlutinn eðlilegt að tekin verði skref í átt til aukinnar virkni fríverslunarsamnings EFTA við Palestínu. Að öðrum kosti munu markmið samningsins ekki nást.

Í ljósi framangreinds leggur minni hlutinn til að tillagan verði samþykkt óbreytt.

Björn Valur Gíslason, Jón Gunnarsson, Kristján L. Möller og Þór Saari voru fjarverandi við afgreiðslu málsins.

Alþingi, 14. mars 2013.

Lilja Rafney Magnúsdóttir,

form.

Ólína Þorvarðardóttir,

frsm.

Jónína Rós Guðmundsdóttir.
Alþjóðlegur dagur lýðræðis Þingsályktunartillaga - þingskjal nr. 1262

141. löggjafarþing 2012–2013.

Þingskjal 1262 - 686. mál.

Tillaga til þingsályktunar um að minnast með táknrænum hætti alþjóðlegs dags lýðræðis 15. september ár hvert.

Flm.: Þuríður Backman.

Alþingi ályktar að verða við kalli allsherjarþings Sameinuðu þjóðanna frá árinu 2007 um að minnast með táknrænum hætti alþjóðlega lýðræðisdagsins 15. september ár hvert.

Greinargerð.

Allsherjarþing Sameinuðu þjóðanna samþykkti árið 2007 að 15. september skyldi vera alþjóðlegur lýðræðisdagur til að minnast Lýðræðisyfirlýsingar Alþjóðaþingmannasambandsins (IPU) frá september 1997. Fyrsti alþjóðlegi lýðræðisdagurinn var haldinn hátíðlegur 15. september árið 2008.

Alþjóðaþingmannasambandið gaf út yfirlýsingu um alþjóðlegan lýðræðisdag sem leiðsögn fyrir ríkisstjórnir og þing um allan heim til eflingar lýðræði. Lýðræðisyfirlýsingin hefur mikið gildi þegar fjallað er um grundvallarlögmál lýðræðisins, viðmið í starfi lýðræðislegra stjórna og alþjóðlega vídd lýðræðis. Þá er yfirlýsingin viðleitni til að byggja upp og efla lýðræðislega stjórnarhætti hvar sem því verður við komið.

Alþjóðaþingmannasambandið hvetur þjóðþing heims til að halda daginn hátíðlegan. Lagðar eru til mismunandi leiðir til að halda upp á daginn með táknrænum hætti og hafa þjóðþing frjálsar hendur varðandi útfærslu hans. Hægt væri til dæmis að skipuleggja sérstaka umræðu í þinginu þar sem fulltrúum allra þingflokka væri boðið að taka þátt í umræðum um lýðræði og þróun þess eða að skipuleggja þverpólitíska vinnuhópa innan þingsins sem ályktar um efnið. Þá mætti nota daginn til að vekja athygli á starfi skólaþings Alþingis þar sem nemendur efstu bekkja grunnskóla taka þátt í hlutverkaleik og fylgja í stórum dráttum reglum um starfshætti Alþingis. Þar eiga nemendur að komast að lýðræðislegri niðurstöðu með því að hlusta á og meta rök og álit annarra, tjá eigin skoðun og taka afstöðu.

Nú á 191 ríki aðild að Sameinuðu þjóðunum en Ísland varð aðildarríki árið 1946. Lýðræði er einn af hornsteinum Sameinuðu þjóðanna.
Norðurlandasamningur um almannatryggingar Þingsályktun - þingskjal nr. 1274

141. löggjafarþing 2012–2013.

Nr. 20/141.

Þingskjal 1274 - 600. mál.

Þingsályktun um staðfestingu Norðurlandasamnings um almannatryggingar.

Alþingi ályktar að heimila ríkisstjórninni að staðfesta fyrir Íslands hönd Norðurlandasamning um almannatryggingar sem gerður var í Bergen 12. júní 2012.

Samþykkt á Alþingi 15. mars 2013.
Samstarf við Færeyjar og Grænland um námskeið fyrir rithöfunda Þingsályktunartillaga - þingskjal nr. 1283

141. löggjafarþing 2012–2013.

Þingskjal 1283 - 688. mál.

Tillaga til þingsályktunar um samstarf við Færeyjar og Grænland um námskeið fyrir starfandi

og upprennandi rithöfunda í löndunum þremur.

Frá Íslandsdeild Vestnorræna ráðsins.

Alþingi ályktar að skora á ríkisstjórnina að koma á samstarfi við stjórnvöld í Færeyjum og á Grænlandi um skipulagningu námskeiða fyrir starfandi og upprennandi rithöfunda í samvinnu við rithöfundasambönd landanna með það að markmiði að styrkja ritlist og sagnahefð í löndunum.

Greinargerð.

Tillaga þessi er lögð fram á grundvelli ályktunar Vestnorræna ráðsins nr. 1/2012 sem samþykkt var á ársfundi ráðsins 6. september 2012 í Gjógv og Þórshöfn í Færeyjum.

Vestur-Norðurlönd eiga margt sameiginlegt þegar kemur að ritlist og sagnahefð og hafa grænlenskir, færeyskir og íslenskir rithöfundar með starfi sínu lagt sitt af mörkum til að auka skilning á menningu landanna þriggja. Á tímum hnattvæðingar er nauðsynlegt að styrkja menningu lítilla samfélaga til að auka sjálfsvitund og skilning á menningu þeirra.

Sagnahefð meðal vestnorrænna þjóða hefur séreinkenni sem verður að leggja rækt við og mega ekki glatast. Því er mikilvægt að Vestur-Norðurlönd geti í sameiningu styrkt og rutt brautina fyrir upprennandi rithöfunda með rithöfundanámskeiðum. Íslendingar búa að langri og merkri bókmenntasögu sem margt má læra af. Í Færeyjum er sagnahefðin auðug og Grænlendingar eiga þjóðsagnaarf sem ungt fólk þar í landi sýnir áhuga.

Með því að skipuleggja rithöfundanámskeið með þátttöku frá löndunum þremur er kominn vettvangur til að miðla ólíkri reynslu landanna, skiptast á skoðunum, ábendingum og ráðum til starfandi og upprennandi rithöfunda á metnaðarfullan hátt.

Stjórnvöld landanna eru hvött til að beita sér fyrir því að styrkja og tryggja sameiginlegar aðgerðir til að styrkja ritmenningu og rithöfunda landanna á enn metnaðarfyllri hátt en hingað til hefur verið gert.